ፕረዚደንት ማርቲን ቪዝካራ ኣብ ዝሓለፈ ሰሙን ካብ ስልጣን ምስ ተኣለየ፡ ኣፈ ጉባኤ ባይቶ እታ ሃገር ዝነበረ ኣማንኤል መሪኖ እዩ ነቲ ስልጣን ተረኪቡ ንትሕቲ ሓደ ሰሙን ነታ ሃገር ክምርሓ ጸኒሑ። እንተኾነ ኣንጻር ኣማንኤል መሪኖ ተቃውሞታት ስለዝበዝሐ፡ ብገዛእ ፍቃዱ ካብ ስልጣን ወሪዱ። ወዲ 57 ፕረዚደንት ፔሩ ነበር ቪዝካራ ኣብ ፔሩ ብዘካይዶ ዝነበረ ለውጢ ካብ ብዙሓት ደገፍ ከጥሪ ክኢሉ እዩ። እቶም ተቃውሞ ዘካይዱ ዝነበሩ መንእሰያት ግን እቲ ባይቶ ነቲ ፕረዚደንት ባይቶኣዊ መፈንቅለ መንግስቲ ከምዘካየደሉ እዮም ዝሕብሩ። ብቀዳም ኣብ ሊማ ርእሰ ከተማ እታ ሃገር፡ ኣብ ዝተገበረ ሰፊሕ ሰለማዊ ሰልፊ ኣብ ሞንጎ ፖሊስን ሰልፈኛታትን ብዝተወለዐ ዕግርግር ክልተ መንእሰያት ክቅተሉ ክኢሎም። ምስቲ ኣብታ ሃገር ዝካየድ ዘሎ ቅልጡፍ ፖለቲካዊ ለውጥታት ነቲ ብሰንኪ ለበዳ ኮሮናቫይረስ ተዳኺሙ ዘሎ ቁጠባ እታ ሃገር ባይታ ዘቢጡ ናብ ዝኸፈአ ሓደጋ ከይሸሞ ስግኣት ኣሎ። ሃገረ ፔሩ ሓንቲ ካብተን ኣቐዲመን ምሉእ ዕጽዋ ዝኣወጃ ሃገራት ኮይና ቁጽሪ መልከፍቲ ግን ገና ብናህሪ እዩ ዝቕጽል ዘሎ። ኣብታ ሃገር ክሳብ ሎሚ 935,000 ሰባት በቲ ቫይረስ ክልከፉ እንከለዉ ካብዚኦም እቶም ልዕሊ 35,000 ከምዝሞቱ ጸብጻብ ጆንስ ሆፐኪንስ ዩኒቨርሲቲ ይሕብር። ዝቕጽል እንታይ እዩ?
